*A határozati javaslat elfogadásához*

***egyszerű*** *többség szükséges,*

*az előterjesztés* ***nyilvános ülésen tárgyalható****!*

*114. számú előterjesztés*

Bátaszék Város Önkormányzata Képviselő-testületének 2019. május 29-én,

16,00 órakor megtartandó rendkívüli ülésére

*Döntés konyha fejlesztésre támogatási kérelem benyújtásáról*

|  |
| --- |
| **Előterjesztő:** Dr. Bozsolik Róbert polgármester  **Készítette:** Bozsolik Zoltán mb. városüzemeltetési irodavezető  **Törvényességi ellenőrzést végezte:** Kondriczné dr. Varga Erzsébet  jegyző  **Tárgyalja:** --- |

**Tisztelt Képviselő-testület!**

2019. március 31. napon a pénzügyminiszter – a belügyminiszterrel és az emberi erőforrások miniszterével egyetértésben – pályázatot hirdetett a Magyarország 2019. évi központi költségvetéséről szóló 2018. évi L. törvény (a továbbiakban: Költségvetési törvény) 3. melléklet II. 3. pont szerinti önkormányzati étkeztetési fejlesztések támogatására.

A Költségvetési törvény 2. melléklet III.5. a) Intézményi gyermekétkeztetés támogatása pont szerinti támogatásban részesülő települési önkormányzat nyújthat be pályázatot, ideértve – a gyermekétkeztetés feladatát társulásban ellátó önkormányzatok esetén – a társulás székhelye szerinti települési önkormányzatot is.

A pályázat célja, központi költségvetési forrás biztosítása az önkormányzati tulajdonú (ideértve az önkormányzati vagyonkezelésben lévő állami tulajdont is), fenntartású és működtetésű bölcsődei vagy óvodai gyermekétkeztetést szolgáló főzőkonyha, befejező konyha, melegítő-tálaló konyha, és kapcsolódó kiszolgáló létesítmény (a továbbiakban együttesen: konyha) létrehozása vagy bővítése, fejlesztése érdekében.

Pályázati alcélok:

Önkormányzati fenntartású és működtetésű létesítmény fejlesztése

a) az önkormányzat által működtetett saját konyha kapacitásbővítésével,

b) új konyha létesítésével,

c) *az önkormányzat által működtetett saját konyha infrastrukturális felújításával, fejlesztésével, akadálymentesítésével*,

d) az önkormányzat által működtetett étkező, étterem kapacitásbővítésével, felújításával, akadálymentesítésével, új étkező, étterem kialakításával.

A Pályázó a d) pont szerinti alcélra kizárólag akkor nyújthat be igényt, ha egyúttal az a)-c) pontok valamelyikére is pályázik.

A pályázati alcélok esetében a beruházási összköltség 50%-áig eszközbeszerzésre is igényelhető támogatás.

A pályázaton vissza nem térítendő költségvetési támogatás igényelhető.

A maximális támogatási igény pályázónként 40,0 millió forint, azzal, hogy az egy bölcsődei, vagy óvodai ellátásban részesülő étkeztetett gyermekre számított igény nem haladhatja meg a 800 000 forintot.

Önkormányzatunk esetében az ellátásban részesülő étkeztetett gyermek száma 197 fő. Ez alapján támogatási igényünk 157.600.000,-Ft lehetne, azonban a maximális támogatási igény pályázónként 40,0 millió.

A minimálisan biztosítandó saját erő mértéke a Pályázó egy lakosra jutó iparűzési adóerő-képességétől függ, ami 23.583,-Ft/fő

Támogatás maximális mértéke az Önkormányzat adóerő-képessége alapján a fejlesztési költség 85%-a. Minimálisan biztosítandó saját erő mértéke a fejlesztési költség 15%-a.

A fentiekre figyelemmel a projekt összköltsége **47.058.823**,-Ft lehet a támogatás teljes kihasználása mellett.

A pályázati adatlap benyújtása elektronikus úton a belügyminiszter által üzemeltetett ebr42 önkormányzati információs rendszeren keresztül, az erre a célra kialakított pályázati felületen történik.

Pályázatok benyújtásának határideje:

a) elektronikus feltöltés lezárása: 2019. június 20. 16 óra,

b) papír alapon történő benyújtás: 2019. június 21.

A pályázat elbírálásakor előnyt élveznek:

a) óvodai kapacitásbővítést célzó beruházások támogatása pályázatban a 2015-2017. években nyertes önkormányzatok,

b) a mini bölcsődei férőhelyek kialakításának támogatása pályázatban a 2017. évben nyertes önkormányzatok,

c) azon főzőkonyhák fejlesztése, amelyek esetében a pályázathoz csatolt élelmiszerlánc-felügyeleti szakhatóság jegyzőkönyve alapján a beruházás megvalósítása sürgető szükségességű,

d) *bölcsődei és óvodai intézményi gyermekétkeztetésen túl további étkeztetési feladatellátást szolgáló intézmények (pl. szünidei gyermekétkeztetés, iskolai vagy más intézményi gyermekétkeztetés, szociális étkeztetés*),

e) a fenntartási költségek csökkentését szolgáló intézkedések, különös tekintettel az olyan energetikai korszerűsítés megvalósulására irányuló fejlesztésekre, amely során megújuló energiaforrás hasznosítása történik,

f) hátrányos, halmozottan hátrányos helyzetű bölcsődések, óvodások, iskolások száma, részaránya az ellátottakon belül,

g) az alacsony egy főre jutó adóerő-képességgel rendelkező pályázók.

A miniszteri döntés határideje: 2019. szeptember 20.

Az elmúlt időszakban a konyha felújítására, eszközök beszerzésére az Önkormányzat által benyújtott pályázatok nem kaptak pozitív elbírálást.

A támogatási kérelem benyújtható lenne a Bátaszéki Mikrotérségi Óvoda, Bölcsőde és Konyha (7140 Bátaszék Budai u. 11.) vonatkozásában, a légtechnika és a főzési technológia hiányosságainak megszűntetésére.

A főzés során a konyha térben igen magas a léghőmérséklet. A léghőmérséklet csökkentésére a meglévő légcsatorna korszerűsítése mellett új légcsatorna is kiépítésre kerül.

A beérkezett indikatív árajánlat alapján a hőszivattyúval ellátott szellőző rendszer kiépítése bruttó 63.052.386,-Ft.

A kültéri légkezelő berendezés ára 330 HUF/EUR árfolyamig tartható. Az árajánlat nem tartalmaz daruzási költséget és a tetőn elhelyezendő kültéri egység (légkezelő) gépalap költségét.

Az ajánlatban szereplő kivitelezési munka elvégzéséhez, a jelenleg a tetőn lévő napkollektoros rendszer átalakítása és áthelyezése szükséges. E beavatkozások további költségeket generálnak.

Az elektromos hálózat átalakítása további bruttó 5 000 000,-Ft becsült összeggel tervezhető. A teljes költség 68.052.386,-Ft összeget tesz ki.

A maximális támogatási igény 40,0 millió forint, így a pályázathoz 28.052.386,-Ft önerőt szükséges biztosítani.

A megvalósítás és a finanszírozás tervezett ütemezése: 2019.október 1. – 2019. december 31.

***„A” H a t á r o z a t i j a v a s l a t :***

**az intézményi konyha felújítására vonatkozó fejlesztési célú támogatási kérelem benyújtásának jóváhagyására**

Bátaszék Város Önkormányzatának Képviselő-testülete,

1. az „önkormányzati étkeztetési fejlesztések” című felhívás keretében **Közétkeztetés fejlesztés Bátaszéken** címmel a támogatási kérelem benyújtását jóváhagyja,

* a projekt összes költsége (br): 68.052.386,-Ft
* önerő (br.): 28.052.386,-Ft
* igényelt támogatás (br.): 40.000.000,-Ft

1. a Bátaszéki Mikrotérségi Óvoda, Bölcsőde és Konyha Konyhai egységének (7140 Bátaszék, Budai u. 11., 594/3 hrsz.) fejlesztésére az önkormányzat saját forrásként 28.052.386,- Ft önrészt biztosít az önkormányzat 2019. évi költségvetése terhére,
2. a Bátaszéki Mikrotérségi Óvoda, Bölcsőde és Konyha Konyhai egységének (7140 Bátaszék, Budai u. 11., 594/3 hrsz.) fejlesztése megvalósítását és a finanszírozását 2019.október 1. – 2019. december 31. között kívánja elvégezni,
3. felhatalmazza a Bátaszéki Közös Önkormányzati Hivatal Jegyzőjét a támogatási kérelem határidőn belüli benyújtására.

*Határidő:* 2019. június 20.

*Felelős*: Kondriczné dr. Varga Erzsébet jegyző

(a támogatási kérelem benyújtásáért)

*Határozatról értesül*:

Bátaszéki KÖH városüz. iroda

Bátaszéki KÖH pénzügyi iroda

irattár

***„B” H a t á r o z a t i j a v a s l a t :***

**az intézményi konyha felújítására vonatkozó fejlesztési célú támogatási kérelem benyújtásra**

Bátaszék Város Önkormányzatának Képviselő-testülete,

az „önkormányzati étkeztetési fejlesztések” című felhívás keretében **Közétkeztetés fejlesztés Bátaszéken** címmel a támogatási kérelem benyújtását nem támogatja.

*Határidő:* 2019. június 20.

*Felelős*: Kondriczné dr. Varga Erzsébet jegyző

(a támogatási kérelem benyújtásáért)

*Határozatról értesül*:

Bátaszéki KÖH városüz. iroda

Bátaszéki KÖH pénzügyi iroda

irattár